

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

 Αθήνα, 9 Νοεμβρίου 2018

**ΔΕΛΤΙΟ ΤΥΠΟΥ**

**Το Υπουργείο Πολιτισμού και Αθλητισμού κατέθεσε στο δικαστήριο «Οδικό Χάρτη» και προϋπολογισμό για τη λειτουργία του Θεατρικού Μουσείου**

Υπέρ της αναβολής πέντε μηνών για την εκδίκαση των οφειλών του Θεατρικού Μουσείου προς τον ΕΦΚΑ συνηγόρησε σήμερα το πρωί (09-11-2018) το Υπουργείο Πολιτισμού και Αθλητισμού ενώπιον του Δ’ Τριμελούς Πλημμελειοδικείου Αθηνών όπου δικάζονταν σε δεύτερο βαθμό για χρέη προς το Δημόσιο, ο Πρόεδρος και ο Αντιπρόεδρος του Σωματείου Κέντρο Μελέτης και Έρευνας Ελληνικού Θεάτρου – Θεατρικό Μουσείο, Κώστας Γεωργουσόπουλος και Γιώργος Μιχαλακόπουλος.

Το Υπουργείο Πολιτισμού και Αθλητισμού αιτιολόγησε το αίτημά του καταθέτοντας στο δικαστήριο «Οδικό Χάρτη» με βήματα που θα ακολουθήσει, ο οποίος παρουσιάζει αναλυτικά α) τις Οικονομικές υποχρεώσεις του Θεατρικού Μουσείου β) τα Δεδομένα που απαιτείται να συνεκτιμηθούν και τους ελέγχους που είναι απαραίτητοι προκειμένου το ΥΠΠΟΑ να αποφασίσει τις συγκεκριμένες ενέργειες στις οποίες θα κατευθύνει την παρέμβασή του (οικονομικός έλεγχος των χρήσεων 2009-2013, νομικός έλεγχος της ακίνητης περιουσίας του ΘΜ, συγκρότηση και Έκθεση Επιτροπής Εμπειρογνωμόνων για τη συλλογή του ΘΜ, έλεγχος του Καταστατικού του κ.ά.) και γ) τα κονδύλια που θα χρειαστούν για τη διάσωση, τη συντήρηση και τη μετεγκατάσταση της συλλογής του Θεατρικού Μουσείου (έκθεση σκοπιμότητας, μουσειολογική και μουσειογραφική μελέτη, ψηφιοποίηση, συντήρηση εκθεμάτων κ.ο.κ. ), καθώς και για την ανακαίνιση-ανακατασκευή κτιρίου και την ετήσια λειτουργία του μουσείου.

Σύμφωνα με τον «Οδικό Χάρτη» του Υπουργείου Πολιτισμού, το Θεατρικό Μουσείο έχει επιχορηγηθεί κατά το διάστημα 2007-2013 με το ποσό των 1.730.000 ευρώ. Το σύνολο των οφειλών του Θεατρικού Μουσείου προς τους εργαζόμενους, το Δημόσιο και προς τρίτους (τον ιδιοκτήτη του χώρου όπου φυλασσόταν η βιβλιοθήκη του μέχρι να φιλοξενηθεί σε αποθήκες της ΕΡΤ) ανέρχεται στα 1.893.000 ευρώ. Η δαπάνη για την ανακαίνιση και την ανακατασκευή του κτιρίου που θα μπορεί να το στεγάσει εκτιμάται ότι μαζί με τις δαπάνες για τις σχετικές μελέτες και την συντήρηση και ψηφιοποίηση του μουσειακού υλικού και τον εξοπλισμό, θα αγγίξει τα 10.770.000 εκατομμύρια ευρώ και το λειτουργικό κόστος υπολογίζεται στα 600.000 τον χρόνο.

Το Υπουργείο Πολιτισμού και Αθλητισμού έχει αποφασίσει να προχωρήσει στην αναζήτηση ρεαλιστικού σχεδίου για το Θεατρικό Μουσείο και για τους ανθρώπους που δούλεψαν *σε* αυτό και *για* αυτό. Επιθυμεί να διασώσει τη συλλογή του, τα βιβλία, τα θεατρικά προγράμματα, το ίχνος που άφησε το ελληνικό θέατρο στον Τύπο τους τελευταίους δυο αιώνες, τις φωτογραφίες από τις παραστάσεις, τα κοστούμια των πρωταγωνιστών. Σε μια εποχή ψηφιακή το ΥΠΠΟΑ νοιάζεται για τα τεκμήρια και για την αύρα της θεατρικής ζωής. Ταυτόχρονα, ωστόσο, το ΥΠΠΟΑ είναι υποχρεωμένο να διασφαλίσει ότι όλοι οι φορείς που εποπτεύει λειτουργούν με όρους βιωσιμότητας, είναι προσβάσιμοι σε όλους, και έχουν ενεργό ρόλο στον πολιτισμικό χάρτη του τόπου. Γι’ αυτό θεωρεί απαραίτητη τη διατύπωση ενός «Επιχειρησιακού Σχεδίου», ως προϋπόθεση των αποφάσεων που πρέπει να ληφθούν.

**ΘΕΑΤΡΙΚΟ ΜΟΥΣΕΙΟ (ΘΜ)**

**Οδικός χάρτης**

**Α. ΟΙΚΟΝΟΜΙΚΕΣ ΥΠΟΧΡΕΩΣΕΙΣ ΘΜ**

1. Αποζημιώσεις νυν και πρώην εργαζομένων: 770.000 ευρώ (χωρίς τους τόκους).
2. ΕΦΚΑ 593.000 ευρώ + πρόστιμα 246.000 = 849.000 ευρώ.
3. Οφειλές προς το Δημόσιο (ΔΟΥ), 82.000 ευρώ (κατ’ εκτίμηση).
4. Ενοίκια βιβλιοθήκης, 192.000 ευρώ κατά δήλωση του νομικού συμβούλου του ΘΜ.

**ΣΥΝΟΛΟ οφειλών** **= 1.893.000 ευρώ**

**Β. ΔΕΔΟΜΕΝΑ ΠΟΥ ΣΥΝΕΚΤΙΜΩΝΤΑΙ**

1. Οικονομικός έλεγχος έχει γίνει έως και το 2011, απαιτείται έλεγχος των χρήσεων 2012-2013 (εκκρεμεί).
2. Έκθεση επιτροπής εμπειρογνωμόνων (εκκρεμεί).
3. Καταστατικό σωματείου.
4. Το ΥΠΠΟΑ έδωσε επιχορήγηση το 2012 (250.000 ευρώ) και το 2013 (66.000 ευρώ). Για την περίοδο 2007-2013, το Θεατρικό Μουσείο έχει λάβει συνολικά επιχορήγηση ύψους 1.730.000 ευρώ.

**Γ. ΙΔΡΥΣΗ ΚΑΙ ΕΓΚΑΤΑΣΤΑΣΗ ΜΟΥΣΕΙΟΥ ΘΕΑΤΡΟΥ**

1. Επιστημονική Έκθεση σκοπιμότητας ...................................…………………………….30.000 ευρώ
2. Έκθεση εμπειρογνωμόνων και εκτίμηση περιεχομένου ..................................…40.000 ευρώ
3. Τροποποίηση Κανονισμού Εθνικού Θεάτρου και ίδρυση νέας διεύθυνσης
4. Μουσειολογική και μουσειογραφική μελέτη ................................………...……..700.000 εύρω
5. Συντήρηση υλικού ..............................…………………………………………………………1.000.000 ευρώ
6. Ψηφιοποίηση ..............................……………………………………………………………….1.000.000 ευρώ
7. Μελέτη ανακαίνισης-ανακατασκευής διαθέσιμου κτηρίου 1.600 τ.μ. –Σταδίου 47– κυριότητας Εθνικού Θεάτρου ....................................................………………….1.000.000 ευρώ
8. Ανακαίνιση-ανακατασκευή διαθέσιμου χώρου στη Σταδίου 47 ...................................………………………………………………………………………….…4.200.000 ευρώ
9. Αλλαγή χρήσης κτηρίου

1. Εξοπλισμός .................................…………………………………………………………………3.000.000 ευρώ

 **ΣΥΝΟΛΟ = 10.970.000 ευρώ κατ’ εκτίμηση**

1. Λειτουργία του Μουσείου σε συνεργασία με το Εθνικό Θέατρο (προσωπικό, φύλαξη, κλπ) – ετησίως ....................................................................…………………………….600.000 ευρώ